‘Dronk’ man ry vierjarige doodArgieffoto ŉ Vierjarige meisie is Sondagaand buite ŉ erf in Johannesburg dood nadat sy deur ŉ afleweringswa getref is. Ao. Kay Makhubela, ŉ polisiewoordvoerder, het Maandag gesê die ongeluk het omstreeks 19:00 in Dobsonville, Soweto, plaasgevind. “Die afleweringswa het haar getref en haar liggaam teen die hek vasgepen,” het Makhubela gesê. “Die bestuurder was glo onder die invloed van alkohol, en het nie ŉ rybewys by hom gehad nie.” Die meisie is met haar aankoms by die hospitaal dood verklaar. Die 27-jarige bestuurder is in hegtenis geneem en van strafbare manslag aangekla. Hy moet binnekort in die Roodepoort-landdroshof verskyn.